b"\n_START_ARTICLE_\nBliski istok\n_START_PARAGRAPH_\nBliski istok (hrv. sinonimi: \xe2\x80\x9ePrednji istok\xe2\x80\x9d ili \xe2\x80\x9eSrednji istok\xe2\x80\x9d) je zapadnja\xc4\x8dki geopoliti\xc4\x8dki naziv za podru\xc4\x8dja sjeveroisto\xc4\x8dne Afrike i jugozapadne Azije \xc4\x8dije su granice slabo definirane. Preuzet je iz francuskog oblika Proche-Orient kojim su se po\xc4\x8detkom 19. stolje\xc4\x87a ozna\xc4\x8davala podru\xc4\x8dja pod osmanlijskom vla\xc5\xa1\xc4\x87u (uklju\xc4\x8duju\xc4\x87i Balkan) odnosno koji je bio antonimom Dalekom istoku, dok naziv \xe2\x80\x9eSrednji istok\xe2\x80\x9d potje\xc4\x8de iz engleskog oblika Middle East kojim se na prijelazu u 20. stolje\xc4\x87e podrazumijevalo podru\xc4\x8dje izme\xc4\x91u Osmanskog Carstva i Britanske Indije (okvirno Iranska visoravan, Mezopotamija i Arabija). Nakon raspada kolonijalnih carstava u 20. stolje\xc4\x87u dva su pojma redefinirana stapanjem u jedno zemljopisno podru\xc4\x8dje iz kojeg je isklju\xc4\x8den Balkan, a \xe2\x80\x9eBliski\xe2\x80\x9d i \xe2\x80\x9eSrednji istok\xe2\x80\x9d po\xc4\x8dinju se koristiti kao sinonimi u svim jezicima pa tako i u hrvatskom, dok je engleski specifi\xc4\x8dan po tome da je oblik \xe2\x80\x9eSrednji\xe2\x80\x9d zadr\xc5\xbeao primarno zna\xc4\x8denje._NEWLINE_Danas se nazivom \xe2\x80\x9eBliski istok\xe2\x80\x9d naj\xc4\x8de\xc5\xa1\xc4\x87e slu\xc5\xbee arheolozi i povjesni\xc4\x8dari u kontekstu suvremenih granica Starog Istoka odnosno podru\xc4\x8dja na kojima su u starom vijeku postojale civilizacije u uskoj kulturolo\xc5\xa1koj interakciji, a uklju\xc4\x8duju Levant (dana\xc5\xa1nja Sirija, Libanon, Jordan, Izrael i Palestina), Malu Aziju (dana\xc5\xa1nja Turska), Mezopotamiju (Irak i isto\xc4\x8dna Sirija) i iransku visoravan (Iran, Afganistan i zapadni Pakistan). U suvremenom kontekstu, \xe2\x80\x9eBliski istok\xe2\x80\x9d se osim po zemljopisnim ne mo\xc5\xbee ni okarakterizirati odre\xc4\x91enim kulturolo\xc5\xa1kim \xc4\x8dimbenicima s obzirom na nihovu heterogenost u etni\xc4\x8dko-jezi\xc4\x8dnom i vjerskom smislu, a kritizira ga se i zbog eurocentri\xc4\x8dne naravi. Alternativni naziv koji se pojavio u novije vrijeme i koji tek treba ste\xc4\x87i ra\xc5\xa1irenu uporabu je Jugozapadna Azija.\n_START_SECTION_\nKarakteristike\n_START_PARAGRAPH_\nU zapadnom svijetu Bliski istok se op\xc4\x87enito smatra prete\xc5\xbeito islamskom arapskom zajednicom. Ipak ovo podru\xc4\x8dje obuhva\xc4\x87a mnoge razli\xc4\x8dite kulturne i etni\xc4\x8dko-jezi\xc4\x8dne skupine, prvenstveno semitske (Arapi, Asirci, Druzi, Maroniti, \xc5\xbdidovi), turkijske (Turci, Azeri) i iranske (Perzijanci, Kurdi), te ostale (Grci, Berberi). Oni nisu me\xc4\x91usobno toliko sli\xc4\x8dni koliko se to ponekad pretpostavlja. _NEWLINE_Ve\xc4\x87ina zapadnih definicija \xe2\x80\x9eBliskog istoka\xe2\x80\x9d, u utvr\xc4\x91enim referentnim knjigama i u uobi\xc4\x8dajenoj uporabi, definira regiju kao \xe2\x80\x9edr\xc5\xbeave u Jugozapadnoj Aziji od Irana (Perzije) do Egipta\xe2\x80\x9d. Egipat se zajedno sa Sinajskim poluotokom u Aziji obi\xc4\x8dno smatra dijelom \xe2\x80\x9eBliskog istoka\xe2\x80\x9d, iako ve\xc4\x87ina zemlje le\xc5\xbei geografski u sjevernoj Africi. Budu\xc4\x87i da nisu povezane s Azijom, me\xc4\x91unarodni mediji sve vi\xc5\xa1e nazivaju Libiju, Tunis i Maroko sjevernoafri\xc4\x8dkim dr\xc5\xbeavama \xe2\x80\x94 nasuprot isto\xc4\x8dnim zemljama (od Irana do azijskog dijela Egipta)._NEWLINE_Jedna od \xc5\xa1iroko kori\xc5\xa1tenih definicija \xe2\x80\x9eBliskog istoka\xe2\x80\x9d je definicija zrakoplovne industrije koju provodi IATA-ina organizacija za standarde. Ta definicija \xe2\x80\x94 od po\xc4\x8detka 2006 \xe2\x80\x94 uklju\xc4\x8duje Bahrein, Egipat, Irak, Iran, Izrael, Jemen, Jordan, Katar, Kuvajt, Libanon, Oman, Palestinske teritorije, Saudijsku Arabiju, Sirijsku Arapsku Republiku, Sudan i Ujedinjene Arapske Emirate Ova se definicija koristi diljem svijeta u odre\xc4\x91ivanju cijena letova i taksenih obra\xc4\x8duna za putnike i teret.\n_START_SECTION_\nPovijest\n_START_PARAGRAPH_\nBliski istok je rodno mjesto i duhovno sredi\xc5\xa1te zoroastrizma, judaizma, kr\xc5\xa1\xc4\x87anstva i islama. Regija je pro\xc5\xbeivjela i razdoblja relativne tolerancije i razdoblja relativnog nasilja. U 20. stolje\xc4\x87u Bliski istok je bio popri\xc5\xa1tem svjetskih pitanja, pa je predstavljao strate\xc5\xa1ki, ekonomski, politi\xc4\x8dki, kulturno i religijski osjetljivo podru\xc4\x8dje. On posjeduje zna\xc4\x8dajne zalihe sirove nafte.\n_START_SECTION_\nGranice\n_START_PARAGRAPH_\nGranice \xe2\x80\x9eBliskog istoka\xe2\x80\x9d proizvoljne su i nedefinirane, no naj\xc4\x8de\xc5\xa1\xc4\x87e uklju\xc4\x8duju Bahrein, Cipar, Egipat, Tursku, Iran (Perziju), Irak, Izrael, Jordan, Kuvajt, Libanon, Oman, Katar, Saudijsku Arabiju, Siriju, Ujedinjene Arapske Emirate, Jemen, Zapadnu obalu i Pojas Gaze._NEWLINE_Iran se \xc4\x8desto smatra isto\xc4\x8dnom granicom, a Afganistan i zapadna Pakistan se \xc4\x8desto ubrajaju zbog svojeg bliskog odnosa (etni\xc4\x8dki i religijski) s ve\xc4\x87inskim skupinama iranskih naroda kao i povijesnih veza s Bliskim istokom, uklju\xc4\x8duju\xc4\x87i dijelove raznih carstava koja su se prostirala u regiji. Zna\xc4\x8dajna carstva osnovali su me\xc4\x91u ostalima iranski Perzijanci i Kurdi. Afganistan, Tad\xc5\xbeikistan i zapadni Pakistan (Belud\xc5\xbeistan i Sjeverozapadna grani\xc4\x8dna pokrajina) dijele bliske kulturolo\xc5\xa1ke, jezi\xc4\x8dne i povijesne veze s Iranom i tako\xc4\x91er su dio Iranske visoravni, dok je iranski odnos s nekim arapskim dr\xc5\xbeavama utemeljen vi\xc5\xa1e na \xc5\xa1ijitskoj religiji i geografskoj blizini._NEWLINE_Iako se \xc4\x8desto smje\xc5\xa1taju izvan okvira Bliskog istoka, Sjeverna Afrika ili Magreb nemaju jake kulturne i jezi\xc4\x8dne veze s regijom, a povijesno su dijelili mnoge doga\xc4\x91aje koji su oblikovali mediteransku i bliskoisto\xc4\x8dnu regiju. Te doga\xc4\x91aje potaknuli su feni\xc4\x8dka kolonija Kartaga, gr\xc4\x8dko-rimska civilizacija, te muslimansko arapsko-berbersko i Otomansko Carstvo. Magreb se ponekad uklju\xc4\x8duje, a ponekad isklju\xc4\x8duje iz Bliskog istoka od medija i u neformalnoj uporabi. Ve\xc4\x87ina akademika ipak nastavlja identificirati sjevernu Afriku kao geografski dio Afrike, ali uz blisku povezanost s jugozapadnom Azijom u terminima politike, kulture, religije, jezika, povijesti i genetike. To se mo\xc5\xbee usporediti s ostalim sli\xc4\x8dnim primjerima poput Tasmanije i Newfoundlanda koji geografski ne pripadaju Europi, ali dijele mnogo osobina sa sjeverozapadnom i sjevernom Europom. Madagaskar je jednako tako u odre\xc4\x91enom smislu bli\xc5\xbei jugoisto\xc4\x8dnoj Aziji nego jugoisto\xc4\x8dnoj Africi._NEWLINE_Iako se \xc4\x8desto grupiraju u Jugozapadnu Aziju na osnovi geografske blizine i kontinuiteta, Kavkaz, Cipar i Turska se op\xc4\x87enito smatraju dijelom Europe u kulturnom i politi\xc4\x8dkom smislu zbog svojih povijesnih i nedavnih politi\xc4\x8dkih veza s tom regijom. Armenija i Cipar, primjerice, iako se nalaze geografski vrlo blizu Bliskog istoka, posjeduju dva va\xc5\xbena kriterija koji ih povezuju vi\xc5\xa1e s Europom nego s Bliskim istokom: njihov nacionalni identitet koji kombinira indo-europsku lingvisti\xc4\x8dku pozadinu i ve\xc4\x87inu stanovni\xc5\xa1tva koja pristaje uz kr\xc5\xa1\xc4\x87anstvo. Ti \xc4\x8dimbenici ne odgovoraju karakteristikama bliskoisto\xc4\x8dnih zemalja koji imaju samo jednu osobinu (indo-europski jezici, primjerice, dominiraju Iranom i Afganistanom) ili drugu (Libanon je jedina zemlja koja ima kr\xc5\xa1\xc4\x87ansku ve\xc4\x87inu, iako i to ostaje jednako spekulativno). Turska ne posjeduje nijednu od tih europskih osobina, ali ima duboku povijesnu (i prema genetskom istra\xc5\xbeivanju DNA) povezanost s Europom po\xc5\xa1to je bila sjedi\xc5\xa1te Bizantinskog i Otomanskog Carstva koja su se prostirala u Europi. Kao budu\xc4\x87a \xc4\x8dlanica Europske unije i dugogodi\xc5\xa1nja \xc4\x8dlanica NATO-a, Turska je prihvatila sekularne osobine koje dominiraju Europom, a odbacila je mnoge veze sa Bliskim istokom uz iznimku islamske religije. Gruzija i Azerbajd\xc5\xbean su pro\xc5\xbeivjeli korjenitu promjenu tijekom vlasti Ruskog Carstva i Sovjetskog Saveza, a vi\xc5\xa1e se smatraju \xe2\x80\x9eeuropskim\xe2\x80\x9d nego \xe2\x80\x9ebliskoisto\xc4\x8dnim\xe2\x80\x9d zemljama. Ove se dvije zemlje op\xc4\x87enito vide kao regionalni blok kavkaske regije._NEWLINE_Srednjoazijske zemlje iz biv\xc5\xa1eg sovjetskog bloka tako\xc4\x91er pokazuju u razli\xc4\x8ditim stupnjevima sklonost i povijesne veze s Bliskim istokom, ali ni na jedan uniformirani na\xc4\x8din. Dok ju\xc5\xbene dr\xc5\xbeave Turkmenistan, Uzbekistan i Tad\xc5\xbeikistan prikazuju mnoge kulturne, povijesne i sociopoliti\xc4\x8dke sli\xc4\x8dnosti s Bliskim istokom, Kazahstan i Kirgistan su primjeri zaba\xc4\x8denijih i mje\xc5\xa1ovitih kultura. Zbog toga su ove dr\xc5\xbeave vi\xc4\x91ene kao euroazijske (na na\xc4\x8dine sli\xc4\x8dne s Kavkazom), a njihova ih je ruska/sovjetska pro\xc5\xa1lost odijelila na razli\xc4\x8dite na\xc4\x8dine od Bliskog istoka. Kasnije je uslijedio pokret za ponovnu uspostavu veza s regijom (npr. u Tad\xc5\xbeikistanu je utemeljen na etni\xc4\x8dko-jezi\xc4\x8dnim poveznicama s Iranom i Afganistanom). Poput Kavkaza i Turske, Sredi\xc5\xa1nja Azija ima jake sekularne i \xe2\x80\x9ezapadnja\xc4\x8dke\xe2\x80\x9d sklonosti koje su ostav\xc5\xa1tina Sovjetskog Saveza. To bi se moglo preokrenuti s nedavnim promjenama prema povijesno-kulturnoj renesansi i ponovnom izbijanju islamskog identiteta koji su desetlje\xc4\x87ima potiskivale sovjetske vlasti._NEWLINE_Dr\xc5\xbeava Izrael tako\xc4\x91er predstavlja jedinstvenu fuziju europskih i bliskoisto\xc4\x8dnih zna\xc4\x8dajki, a zbog geografskog kontinuiteta s Levantom i ve\xc4\x87inskim stanovni\xc5\xa1tvom koje je prete\xc5\xbeno bliskoisto\xc4\x8dno (uklju\xc4\x8duju\xc4\x87i sefardske \xc5\xbdidove, Sabre, izraelske Arape, itd.) mo\xc5\xbeda dijeli vi\xc5\xa1e sli\xc4\x8dnosti sa svojim susjedima nego \xc5\xa1to je to odmah vidljivo iz medijske pokrivenosti.\n_START_SECTION_\nEurocentrizam\n_START_PARAGRAPH_\nBudu\xc4\x87i da su naziv Bliski istok skovali Europljani, mnogi su ga kritizirali zbog percipiranog eurocentrizma. Danas termin koriste jednako Europljani kao i ostali, za razliku od sli\xc4\x8dnog termina Ma\xc5\xa1rek koji se isklju\xc4\x8divo koristi u kontekstu arapskog jezika. Iz perspektive zapadne Europe regija se nalazi na istoku, dok Indijcu regija le\xc5\xbei na zapadu, a Rusu na jugu. Oznaka Srednji je tako\xc4\x91er dovela do zbrke u promjenama definicije. Prije Prvog svjetskog rata Bliski istok se koristio u engleskom jeziku za ozna\xc4\x8davanje Balkana i Otomanskog Carstva, dok je Srednji istok ozna\xc4\x8davao Perziju, Afganistan, te Sredi\xc5\xa1nju Aziju, Turkistan i Kavkaz. Nasuprot tome, Daleki istok se odnosio na zemlje Isto\xc4\x8dne, tj. Kinu, Japan, Koreju, Hong Kong, Tajvan itd. Kritike ovih termina obi\xc4\x8dno predla\xc5\xbeu uporabu alternativnog termina poput \xe2\x80\x9eZapadne\xe2\x80\x9d ili \xe2\x80\x9eJugozapadne Azije\xe2\x80\x9d._NEWLINE_Nestankom Otomanskog Carstva 1918. godine \xe2\x80\x9eBliski istok\xe2\x80\x9d je uvelike iza\xc5\xa1ao iz uobi\xc4\x8dajene uporabe u engleskom jeziku, dok se \xe2\x80\x9eSrednji istok\xe2\x80\x9d po\xc4\x8deo primjenjivati na novonastale dr\xc5\xbeave islamskog svijeta. Upotreba naziva \xe2\x80\x9eBliski istok\xe2\x80\x9d ipak se odr\xc5\xbeala u raznim akademskim disciplinama, uklju\xc4\x8duju\xc4\x87i arheologiju i starovjekovnu povijest u kojima opisuje podru\xc4\x8dje identi\xc4\x8dno s terminom Srednji istok koji se ne koristi u tim disciplinama. Ukratko, termin Srednji istok je stekao popularnost kada je britanski/francuski dio svijeta koristio taj termin. U njema\xc4\x8dkom jeziku termin Naher Osten (Bliski istok) je jo\xc5\xa1 uvijek u uobi\xc4\x8dajenoj uporabi, a u ruskom jeziku pojam \xd0\x91\xd0\xbb\xd0\xb8\xd0\xb6\xd0\xbd\xd0\xb8\xd0\xb9 \xd0\x92\xd0\xbe\xd1\x81\xd1\x82\xd0\xbe\xd0\xba (Bliski istok) predstavlja jedini odgovaraju\xc4\x87i termin za regiju._NEWLINE_U hrvatskom jeziku zna\xc4\x8denje pojma \xe2\x80\x9eBliski istok\xe2\x80\x9d odgovara podru\xc4\x8dju Jugozapadne Azije, tj. podru\xc4\x8dju koje je na sjeveru ome\xc4\x91eno Turskom, na jugu Arapskim morem, na zapadu Egiptom, a na istoku Iranom._NEWLINE_Kritike eurocentrizma povezane su naravno s \xc4\x8dinjenicom da su 'istok' i 'zapad' definirani prema geografskoj du\xc5\xbeini odnosno prema nultom ili grini\xc4\x8dkom meridijanu, pa su stoga inherentno eurocentri\xc4\x8dne. Rezultat toga je britanski kartografski standard kojeg je \xc5\xa1iroko prihvatila Me\xc4\x91unarodna meridijanska konferencija 1883. godine.\n_START_SECTION_\nNeizravni prijevodi\n_START_PARAGRAPH_\nU ostalim europskim jezicima postoje termini sli\xc4\x8dni \xe2\x80\x9eBliskom\xe2\x80\x9d i \xe2\x80\x9eSrednjem istoku\xe2\x80\x9d, no budu\xc4\x87i da su to relativni pojmovi, zna\xc4\x8denja ovise o zemlji, pa se op\xc4\x87enito razlikuju od engleskih naziva (primjeri: Proche-Orient, Moyen-Orient, Naher Osten, \xd0\x91\xd0\xbb\xd0\xb8\xd0\xb6\xd0\xbd\xd0\xb8\xd0\xb9 \xd0\x92\xd0\xbe\xd1\x81\xd1\x82\xd0\xbe\xd0\xba).\n_START_SECTION_\nSli\xc4\x8dni nazivi\n_START_PARAGRAPH_\nNedostatak preciznosti u odre\xc4\x91ivanju granica Bliskog istoka je na odre\xc4\x91en na\xc4\x8din prednost, jer se mo\xc5\xbee koristiti za opisivanje raznih kulturnih i politi\xc4\x8dkih kriterija. Ta neodre\xc4\x91enost u definiciji dovela je do nastanka alternativnih neutralnih termina poput jugozapadne i zapadne Azije. Te termine najvi\xc5\xa1e koriste me\xc4\x91unarodne organizacije i pokreti, a u Indiji ih naj\xc4\x8de\xc5\xa1\xc4\x87e koriste vlada i mediji. Pojam Arapski svijet nije istozna\xc4\x8dan termin za Bliski istok, iako pokriva ve\xc4\x87inu istog podru\xc4\x8dja. Azijski se dio arapskog svijeta (uklju\xc4\x8duju\xc4\x87i samu Arabiju) naziva Ma\xc5\xa1rek. \xe2\x80\x9eBliski istok-Sjeverna Afrika\xe2\x80\x9d (engl. kratica MENA) ponekad se koristi za obuhva\xc4\x87anje zone od Maroka do Irana, a tako\xc4\x91er se povremeno naziva \xe2\x80\x9eVeliki Bliski istok\xe2\x80\x9d. Taj se termin ponekad koristi za ozna\xc4\x8davanje \xc4\x8ditavog podru\xc4\x8dja od Sahare do Mediterana u Africi, a u Aziji zapadno od Kine i Indije, te ju\xc5\xbeno od Rusije. Termin koriste neki povjesni\xc4\x8dari koji se bave raznim carstvima i civilizacijama (uklju\xc4\x8duju\xc4\x87i mediteransku gr\xc4\x8dko-rimsku i iransku civilizaciju kao i ogromne arapske kalifate, te regije gdje su muslimanski Turci rano uspostavili svoju vlast). On obuhva\xc4\x87a na zapadu sjevernu Afriku i Tursku sve do Pakistana i Afganistana na istoku. Naziv \xe2\x80\x9eVeliki Bliski istok\xe2\x80\x9d ostaje u uporabi grupacije G8, ameri\xc4\x8dkog State Departmenta, te raznih akademskih institucija poput Bliskoisto\xc4\x8dnog instituta.\n_START_SECTION_\nSukobi\n_START_PARAGRAPH_\nRegija je danas karakterizirana jakim politi\xc4\x8dkim napetostima poput, izraelsko-palestinskog sukoba, tursko-kurdskog sukoba, prisutnosti ameri\xc4\x8dke vojske, pitanja prava na vodne resurse, te brojnih manjih, ali jednako va\xc5\xbenih pitanja grani\xc4\x8dnih sporova izme\xc4\x91u Sirije i Turske, Egipta i Sudana, te Jemena i Saudijske Arabije. Tako\xc4\x91er su va\xc5\xbena gra\xc4\x91anska prava religijskih manjina u Iraku i Bahreinu, te sigurnost koptskih kr\xc5\xa1\xc4\x87ana u Egiptu."